Broj: 711-I-311-M-5/20-03-12

Zagreb, 31. siječnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **na zahtjev dužnosnika Roberta Francema, zamjenika gradonačelnika Grada Đakova,** za davanjem mišljenja Povjerenstva, na 76. sjednici, održanoj 31. siječnja 2020., daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnik Robert Francem može za vrijeme obnašanja dužnosti zamjenika gradonačelnika Grada Đakova sudjelovati u javnom natječaju za radno mjesto u nekoj od škola u Gradu Đakovu te u slučaju da bude izabran na nekom od javnih natječaja, može obavljati edukacijsku djelatnost u navedenoj ustanovi i za to primati naknadu.**
2. **Na temelju članka 13. stavka 4. ZSSI-a dužnosnik Robert Francem je obvezan u izvješću o imovinskom stanju prijaviti Povjerenstvu prihode stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je Robert Francem, zamjenik gradonačelnika Grada Đakova. U knjigama ulazne pošte zahtjev je zaprimljen 23. siječnja 2020. pod poslovnim brojem 711-U-331-M-5/20-01-5, povodom kojeg se vodi predmet broj M-5/20.

Člankom 3. stavkom 1. točkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga je dužnosnik Robert Francem povodom obnašanja dužnosti zamjenika gradonačelnika Grada Đakova obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

Dužnosnik u podnesenom zahtjevu za davanjem mišljenja Povjerenstva navodi da je prije stupanja na dužnost zamjenika gradonačelnika Grada Đakova bio zaposlen na neodređeno s punim radnim vremenom na radnom mjestu nastavnika hrvatskoga jezika i književnosti u Gimnaziji Matija Mesić u Slavonskom Brodu. Nakon stupanja na dužnost 12. lipnja 2017. Odlukom o načinu obnašanja dužnosti počinje obnašati dužnost volonterski, da bi od 1. srpnja iste godine Odlukom o načinu obnašanja dužnosti prešao na profesionalno obnašanje dužnosti.

Prelazak na profesionalno obnašanje dužnosti uvjetovao je i pokretanje prava i obveza iz Zakona o lokalnoj i područnoj samoupravi i Zakona o obvezama i pravima državnih dužnosnika. Slijedom navedenoga s Gimnazijom Matija Mesić potpisan je Sporazum na temelju kojega ima pravo rasporeda, odnosno povratka na rad na poslove koje je obavljao prije obnašanja dužnosti ili druge odgovarajuće poslove, bez provedbe javnog natječaja, kako navodi. S obzirom da se pojavljuju i prolaze brojni natječaji za radna mjesta u osnovnim i srednjim školama, ali i drugim ustanovama na kojima bi želio sudjelovati traži mišljenje o postojanju sukoba interesa u slučaju da se javlja na natječaje škola u Gradu Đakovu. Ističe da Grad Đakovo nije osnivač osnovnih i srednjih škola na svom području, ali je često partner u brojnim aktivnostima koje provode te ih pomaže institucionalno i financijski.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Robert Francem obnaša dužnost zamjenika gradonačelnika Grada Đakova od 12. lipnja 2017.

Uvidom u podatke Povjerenstva o podnesenim izvješćima o imovinskom stanju dužnosnika, Povjerenstvo je utvrdilo da je u Izvješću o imovinskom stanju podnesenom Povjerenstvu povodom stupanja na dužnost, dužnosnik Robert Francem naveo da dužnost zamjenika gradonačelnika Grada Đakova obnaša profesionalno.

Obavljanje nastavničke djelatnosti na temelju ugovora o radu na neodređeno vrijeme u ne/punom radnom vremenu, kao i poslovi držanja predavanja i ispita, odnosno nastavničkih poslova na temelju ugovora o djelu nedvojbeno predstavljaju obavljanje znanstvene i edukacijske djelatnosti u smislu članka 13. stavka 3. ZSSI-a, stoga dužnosnik Robert Francem, ukoliko bude izabran na javnom natječaju kojeg provodi neka od škola na području Grada Đakova, uz profesionalno obnašanje dužnosti zamjenika gradonačelnika može istovremeno obavljati nastavnu djelatnost u nekoj od škola na području Grada Đakova.

Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode stečene na temelju obavljanja poslova iz predmetnih izvora. Stoga Povjerenstvo ukazuje dužnosniku da sve prihode ostvarene obavljanjem tih poslova prijavi Povjerenstvu u izvješću o imovinskom stanju, istekom godine u kojoj su prihodi ostvareni.

Povjerenstvo smatra bitnim ukazati i na sljedeće. Moguća je situacija da škola u kojoj dužnosnik namjerava obavljati edukacijsku djelatnost sudjeluju u natječaju za dodjelu sredstava od Grada Đakova u kojem dužnosnik obnaša dužnost ili da tijelo u kojem dužnosnik obnaša dužnost zatreba usluge stručne ili znanstvene ekspertize, koje nudi na tržištu škola u kojoj će dužnosnik obavljati predmetnu edukacijsku djelatnost. U tom slučaju, ukoliko bi dužnosnik bio ovlašten sudjelovati u donošenju ili provedbi odluka o izboru ustanove kojoj će se dodijeliti sredstva ili s kojom će Grad Đakovo stupiti u poslovni odnos, dužnosnikov privatni interes mogao bi utjecati na njegovu nepristranost, što bi predstavljalo situaciju sukoba interesa, u smislu članka 2. stavka 2. ZSSI-a, stoga Povjerenstvo upućuje da u takvim situacijama, u slučaju dvojbe o tome je li njegovo postupanje u skladu s načelima obnašanja javih dužnosti, zatraži novo mišljenje Povjerenstva.

Slijedom navedenog, Povjerenstvo daje mišljenje kao izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Robert Francem, elektronska dostava
2. Objava na internetskoj stranici Povjerenstva
3. Pismohrana